钦定古今图书集成/方舆汇编/职方典/第1281卷 > 《零陵三亭记》前人
## 钦定古今图书集成/方舆汇编/职方典/第1281卷 > 《零陵三亭记》前人

“邑之有观游，或者以为非政，是大不然。”夫气烦则虑
乱，事壅则志滞。君子必有游息之物，高明之具，使之
清宁平夷，恒若有馀，然后理达而事成。零陵县东有
山麓，泉出石中，沮洳污涂，群畜食焉，墙藩以蔽之。为
县者积数十人，莫知发视。河东薛存义以吏能闻荆
楚间，潭部举之，假湘源令。会零陵政庞赋扰，民讼于
牧，推能济弊。来莅兹邑，遁逃复还，愁痛笑歌。逋租匿
役，期月办理。宿蠹藏奸，披露首服。民既卒税，相与懽归道途，迎贺里闾。门不施胥吏之席，耳不闻鼛鼓之
召，鸡豚糗醑，得及宗族。州牧尚焉，旁邑仿焉，然而未
尝以剧自挠，山水鸟鱼之乐，澹然自若也。乃发墙藩，
驱群畜，决疏沮洳，搜剔山麓。万石如“林，积坳为池。爰
有嘉木美卉，垂水藂峰，玲珑潇条。清风自生，翠烟自
留，不植而遂。鱼乐广闲，鸟慕静深。别孕巢穴，沉浮啸
萃，不蓄而冨。”伐木坠江，流于邑门；陶土以埴，亦在署
侧。人无劳力，工得以利。乃作三亭，陟降晦明，高者冠
山岭，下者俯清池。更衣膳饔，列置备具。宾以宴好，旅
以馆舍。高明游息之道具于是邑，由薛为首。在昔裨
谌谋野而获，宓子弹琴而理，乱虑滞，志无所容入，则
夫观游者，果为政之具欤？薛之志其果出于是欤？及
其弊也，则以玩替政，以荒去理。使继是者咸有薛之
志，则邑民之福，其可既乎？予爱其始而欲久其道，乃
撰其事以书于石。薛拜手曰：“吾志也。”遂刻之。